**Կարեն Գառնիկի Անտաշյան** (փետրվարի 3, 1983(1983-02-03), Կիրովական, Հայկական ԽՍՀ, ԽՍՀՄ), հայ բանաստեղծ, էսսեիստ։ Գրանիշ գրական նախագծի հիմնադիր։ «Այլերեն» հայերեն սայթաքումների բառարանի հիմնադիր։ Համագործակցող հեղինակ Երևան ամսագրում։

Կենսագրություն
--------------

1999-2005 թվականներին սովորել է Հայաստանի ճարտարագիտական համալսարանում։ 2005-2007 թվականներին ծառայել է Հայաստանի զինված ուժերում։ 2009 թվականին հիմնադրել է Գրանիշ գրական համայնքն ու կայքը, որի գլխավոր նպատակը արդի հայ գրողների և գրականության հանրահռչակումն է։ Ներկայումս այն հայ ժամանակակից գրականության ամենաընդգրկուն և ամենաընթերցվող հավաքածուներից մեկն է համացանցում։ 2011-2015 թվականին գրող և գրաքննադատ ընկերների հետ (Արքմենիկ Նիկողոսյան, Հասմիկ Հակոբյան, Արամ Պաչյան, Աշոտ Գաբրիելյան ) հիմնադրել է «Գրանիշ» գրական հանդեսը, որ հրատարակում էր գրական-գեղարվեստական կամ հանրային հնչեղություն ունեցող որևէ թեմայի շուրջ գոյացող թեմատիկ համարներ։ 2013 թվականից Բուն TV հիմնադրամի հոգաբարձուների խորհրդի նախագահն է։ 2018 թվականին հիմնադրել և վարում է «Այլերեն - հայերեն» սայթաքումների բառարանը, որը հայերեն նորահայտ բառերի հավաքածու է հեղինակի մեկնաբանություններով։ 2019 թվականին ստեղծել է բոնսայ արվեստին նվիրված առաջին հայկական հարթակը՝ Բոնսայի հանրագիտարանը Արխիվացված 2021-11-29 Wayback Machine։ 2018-2019 թվականներին եղել է Երևանի ավագանու անդամ, որտեղ լիազորությունները դադարեցրել է սեփական դիմումի համաձայն։ 2020 թվականին ՀՀ ԿԳՄՍ նախարարությունը Կարեն Անտաշյանի «Ես մնում եմ, երկիր» բանաստեղծությունը ներառել է 11-րդ դասարանի լրացուցիչ ընթերցանության և նախագծային աշխատանքների առաջարկվող գրականության ցանկում։ Տիգրան Մանսուրյանի հետ համագործակցությամբ ստեղծել է «Երևան» ստեղծագործությունը, որի պրեմիերան կայացել է 2019 թվականի հուլիսի 13-ին։ Որպես համագործակցող հեղինակ հանրային հնչողություն ունեցող տարբեր հարցերի շուրջ պարբերաբար էսսեներ է հրապարակում Երևան ամսագրում։ 2021 թվականից անդամակցում է գրողների միջազգային ՓԵՆ ակումբի հայկական բաժանմունքին։ Չորս բանաստեղծական գրքերի հեղինակ է։

Գրքեր
-----

* «Դզոն», 2021 թվական, Գրանիշ հրատարակչություն,
* «Ծիլի-Ծով. գիրք հմայության», 2014 թվական, Անտարես հրատարակչություն,
* «Անտաշատ», 2009 թվական, հեղինակային հրատարակություն,
* «Վերջից հետո, Սկզբից առաջ», 2004 թվական, ՀԳՄ հրատարակչություն,

Մրցանակներ և պարգևներ
---------------------

* Երևանյան գրքի փառատոնի «Պոեզիա» անվանակարգում առաջին մրցանակ, 2022 թ․
* Ինքնագիր գրական ակումբի ժյուրիի հատուկ մրցանակ «Ականջներդ կկտրեմ» պատմվածքի համար, 2010 թ.
* Գրեթերթի 2008 թվականի պոեզիայի մրցանակ «Բերքի տոն» բանաստեղծական շարքի համար։
* Հակոբ Կարապենցի անվան պարգև «մամուլում տպագրված բանաստեղծական շարքի համար», 2008 թ.

Ծանոթագրություններ
------------------

1. ↑  «Կարեն Անտաշյան | Գրանիշ» (ամերիկյան անգլերեն). Վերցված է 2021 թ․ նոյեմբերի 29-ին.
2. ↑  «Հանդես | Գրանիշ» (ամերիկյան անգլերեն). Վերցված է 2021 թ․ նոյեմբերի 30-ին.
3. ↑  «ԿԳՄՍ-ն ներկայացրել է 7-12-րդ դասարանների համար գրականության ցանկի աշխատանքային լրամշակվող տարբերակը․ Ոսկեդարի և միջնադարյան հայ գրականությունը ներառված են». *www.tert.am*. Արխիվացված է օրիգինալից 2021 թ․ նոյեմբերի 30-ին. Վերցված է 2021 թ․ նոյեմբերի 30-ին.
4. ↑  *«Հետևիր արևին, արի Երևան». կայացավ «Երևան» պատանեկան սիմֆոնիկ նվագախմբի համերգը*, Վերցված է 2021 թ․ նոյեմբերի 30-ին
5. ↑  «Կարեն Անտաշյանի հեղինակային էջը ՓԵՆ ակումբի էջում». *penarmenia.org* (ամհարերեն). Վերցված է 2021 թ․ նոյեմբերի 29-ին.
6. ↑  «Կարեն Անտաշյանի գրքերը – Կարեն Անտաշյան». Վերցված է 2021 թ․ նոյեմբերի 29-ին.
7. ↑  «Կարեն Անտաշյանի «ԴԶՈՆ» բանաստեղծությունների ժողովածուն․ «Բարձր գրականություն»». *Հայաստանի Հանրային Ռադիո*. Վերցված է 2021 թ․ նոյեմբերի 30-ին.
8. ↑  *Երբ բանաստեղծը քուրմ է դառնում*, Վերցված է 2021 թ․ նոյեմբերի 29-ին
9. ↑  «Ամփոփվել է գրքի երևանյան 5-րդ փառատոնը. հայտնի են մրցանակակիրները». *Armtimes.com*. Վերցված է 2022 թ․ հոկտեմբերի 17-ին.

|  |  |  |
| --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Արմենիապեդիա · AV Production |

 |